Hei, denne artikkelen er over ett år gammel og kan inneholde utdatert informasjon

(Dagbladet): Det var katta Enok som først begynte å oppføre seg rart i nærheten av oppvaskmaskinen. Kanskje en liten mus, tenkte familien Bengtsson-Korsås. Men da søpla skulle bæres ut, hoppet gigantrotta ut av søppelposen, skriver svenske Hem & Hyra.

- Vi ble alle livredde. Jeg trodde rotta skulle bite meg i tærne, sier 13 år gamle Justus.

- Det var et monster, det verste jeg har sett, sier mamma Signe.

Rotta målte hele 39,5 centimeter.

Slepte med seg fella Familien kontaktet deretter skadedyrskontrollen, som satte opp store feller på hele 15 cm. Til slutt gikk den også i fella, skriver Expressen.

Til Dagbladet forteller familiefar Erik Korsås at kona og de tre barna er glade for at monsterrotta nå er ute av huset.

- Den satte skrekken i oss, men vi fikk den til slutt bort. Jeg har aldri vært med på liknende!

Men da rotta endelig gikk i fella, slepte den bare med seg fella.

- Da fella slo igjen, døde den ikke. Den forsøkte bare å komme seg tilbake inn under oppvaskmaskinen, men den kom seg ikke inn på grunn av fella. Det tok fem minutter før den døde, sier Korsås til Dagbladet.

- Meningen er jo at den skal blitt slått ihjel, men den sprang omkring. Det var ingen trivelig død for den stakkars rotta, sier han videre,.

Gnagde seg gjennom Korsås er overrasket over hvordan rotta kom seg inn.

- Den hadde gnagd seg inn gjennom både tre og sement, og det fantes ikke noe naturlig hull som den hadde krabbet gjennom. Den klarte også å gnage hull på vannledningen til oppvaskmaskinen, så på søndag var det oversvømmelse her, sier han til Dagbladet.

